Wenke & Raad Archives - Page 6 of 7 - YouVersion
3 Maniere om Rus te Vind in 'n Wêreld wat nie Ophou Werk nie
Rus – om te ontspan, asem te skep, diep asem te haal en rustig te wees.
Wanneer laas het jy rustig geraak, weggebreek en ontspan? Rus is 'n geskenk wat ons al te dikwels eenkant skuif.
Om besig te bly gee ons die gevoel dat ons iets bereik, maar dit kan misleidend wees. Sonder realistiese grense kan besigbly 'n dwelm wees wat ons verdoof van ons behoefte om naby God te kom: Hy wat die Gewer van elke goeie gawe en volmaakte geskenk is.
Wie die Here dien, se lewe is veilig; so 'n mens slaap rustig, geen ramp tref hom nie.
Om sonder rus te lewe is nie volhoubaar nie. Rus verfris ons, en gee ons die energie wat ons nodig het om God te eer en ander mense lief te hê. Dis 'n geestelike dissipline om rus te beoefen, en dit help ons om God se teenwoordigheid te geniet en ons prioriteite reg te kry.
Hy laat my rus in groen weivelde. Hy bring my by waters waar daar vrede is. Hy gee my nuwe krag.
Hier is 3 maniere waarop jy rus in jou dag kan inpas:
Dink Waaroor Jy Dink
In Romeine 12 moedig Paulus ons aan om ons denke te vernuwe. Om bedag te wees oor waaroor ons dink, kan ons help om ons harte en gedagtes in lyn te bring met wat God besig is om te doen. Waar is jy die beste gefokus? Op jou rusbank met 'n beker koffie of tee? Tydens 'n drafsessie of as jy na aanbiddingsmusiek luister? Doen iets wat jou na aan God laat voel, en fokus jou gedagtes op Hom, op daardie plek, voor jy jou dag aanpak.
Uitdaging: Neem elke dag 5-10 minute om elke bekommernis en verantwoordelikheid te visualiseer, en gee dan elkeen in gebed oor aan Jesus. (Skryf dit neer, as dit jou beter gaan help.)
Oordink 'n skrifgedeelte wat jy gelees het
Alle Skrif word deur God geïnspireer. Wanneer jy God se Woord lees, of daarna luister, en dan nadink oor wat dit beteken, leer jy om God se stem te herken. As jy doelbewus tyd wil maak om die Bybel te lees, moet dit jou prioriteit wees om jou gedagtes net om Jesus te fokus.
Uitdaging: Gebruik 30 minute per dag om God se Woord te lees of daarna te luister. Tydens daardie periode moet jy jou TV, selfoon en rekenaar afsit. Pak 'n Leesplan aan, neem notas en skryf jou gedagtes neer. Laat toe dat God met jou praat.
Omring jou met mense
Alleentyd met God beteken nie noodwendig dat jy jou van ander mense moet onttrek nie, inteendeel, soms moet jy tyd maak vir mense. Tydens jou rusperiodes is dit 'n goeie tyd om die lewe saam met jou hartsmense te geniet. Ons is nie gemaak om alleen deur die lewe te gaan nie. Ons het mekaar nodig.
Uitdaging: Spandeer doelbewus 'n uur of twee per week met mense vir wie jy lief is. Moenie 'n afspraak maak nie. Daag net op en geniet mekaar se geselskap. Skryf na die tyd alles neer wat God aan jou geopenbaar het terwyl julle bymekaar was.
Dis maar net 'n paar wenke om jou te help om intimiteit met God 'n daaglikse roetine te maak. Vind nog ander maniere om rus te vind, deur een van die Leesplanne hier onder te lees.
Doen Leesplanne oor Rus
Hoe om 'n Vrygewige Hart te Ontwikkel
Jy sal op elke manier verryk word, sodat jy altyd vrygewig kan wees. Deur ons bemiddeling het julle vrygewigheid tot gevolg dat God gedank word.
Gee — om aan iets hoër iets te bied, om 'n geskenk aan te bied, om iets vir iemand anders te gee om te gebruik.
Wat is jou kosbaarste besitting? Dalk is dit die waardevolste ding wat jy besit, soos om die huis te kan bekostig waarvoor jy jou lewe lank gewerk het. Dit kan egter ook 'n foto wees van 'n besondere tyd wat jy saam met 'n geliefde deurgebring het. Of dit kan 'n betekenisvolle geskenk van 'n vriend wees.
Die waarde wat ons aan ons "dinge" heg, is verstrengel met ons emosies. Hoe ons kies om die dinge wat ons die meeste koester te gebruik, onthul ons ware prioriteite.
Waar jou skat is, daar sal jou hart ook wees.
Daar is niks mee verkeerd om dinge te hê of om dit te geniet nie. Die probleem kom wanneer hierdie dinge vir óns het. God het die model van vrygewigheid geskoei op wat Hy vir ons opgeoffer het, naamlik Sy grootste skat. Wanneer ons soos Hy gee, en ons Hom met ons gawes eer, bring dit ons nader aan Hom.
JOHANNES 3:16 (klem bygevoeg)
Hier is drie eenvoudige maniere waarop jy vrygewigheid kan begin beoefen:
Belê Jou Tyd
Is jy betrokke by dit wat in jou gemeenskap aangaan? In jou straat? Langsaan by jou bure? Jy kan oefen om byna oral 'n beter luisteraar te wees: wanneer jy jou vuilgoeddrom uitsit, inkopies doen by 'n kruidenierswinkel, in die gimnasium gaan oefen. Soek iets gemeenskapliks waaroor jy met mense kan praat, en ontmoet hulle waar hulle hul ook al in die lewe bevind, met vriendelikheid en respek.
Uitdaging: Wanneer jy weer iemand raakloop, vra hoe hul dag verloop. Luister dan. Stel regtig in hulle belang. Laat die oomblik oor hulle gaan, nie oor jou nie.
Belê Jou Godgegewe Gawes
Op watter gebiede het jy unieke gawes? Gebruik jy jou gawes en talente op so 'n manier dat dit mense na God sal lei? Een van Jesus se bekendste gelykenisse handel oor die beste benutting van dit wat God ons gegee het.
Uitdaging: Soek 'n plek waar jy kan begin om jou gawes in diens van ander te gebruik. Begin klein en plaaslik, of gaan groot. Begin net.
Belê Jou Geld
Die liggaam van gelowiges wat jy as 'n tuiste beskou, is die eerste plek waar jy moet belê.
Buiten tiendes, is daar twee opsies wat biddend oorweeg kan word:
Neem deel aan die visie om die Bybel in elke taal te vertaal.
Ondersteun YouVersion se missie om mense te help om daaglikse intimiteit met God te beoefen.
Maar dit is net twee idees. God beweeg tans dwarsdeur die wêreld in die harte van Sy mense.
Uitdaging: Soek 'n beweging van God waaroor jy passievol is, en plaas jou skat waar jou hart is: Gee.
Elkeen moet gee soos hy in sy hart besluit het, nie onwillig of onder dwang nie, want God het 'n blymoedige gewer lief.